Il-Provinċja Agostinjana Maltija ta' San Mark qiegħda tfakkar din is-sena, il-Bi-Ċentinarju mit-twaqqif tagħha. Twaqqfet infatti proprju fl-1817, matul il-Pontifikat ta' Piju VII b'digriet maħruġ fl-14 ta' Settembru 1817 minn P. Septimju Rotelli, Vigarju Ġenerali tal-Ordni. Mhux biss f'dawn il-200 sena, imma tul il-preżenza kollha tagħhom matul is-sekli fuq iż-żewġ gżejjer Maltin, din l-Ordni tgħodd fost il-membri tagħha bosta figuri benemeriti: mexxejja għaqlin, skulari, poeti, teoloġi, filosofi, artisti, oraturi, kittieba u għalliema. Iżda fuq kollox, tgħodd figuri li għexu u mietu b'fama ta' qdusija, kunċett bil-wisq aktar importanti mill-oħrajn kollha, fil-ħajja tal-bniedem. U minn fost dawn l-ismijiet, il-Provinċja qiegħda tfakkar illum lil Fra Grazzja Gauci, ajk sempliċi u twajjeb, li wettaq ħidmietu dejjem bi tbissima lesta u li fis-silenzju u s-sempliċità tiegħu, seħħlu jqaddes b'ħidmietu xejn aktar mill-ħajja ta' kuljum. Min kien Fra Grazzja? Iż-żgħir fost tmint itfal tal-koppja Salvatore Gauci u Pawla xebba Caruana, Żaren Gauci twieled l-Għarb, Għawdex, fid-9 ta' Frar 1911 u kien mgħammed dakinhar stess mill-viċi parroku tal-matriċi lokali, il-Kanonku Dun Ġużepp Grech, magħruf bħala "In-Neputi". Bin il-bdiewa, irċieva edukazzjoni elementari bażika fl-iskola primarja tar-raħal u ta' 18-il sena ssieħeb fl-Ordni Agostinjan bħala ajk nhar il-11 ta' Settembru 1929. Għamel in-novizzjat tiegħu ġewwa l-kunvent ta' San Mark fir-Rabat ta' Malta u hemm, fis-sagristija tal-knisja, fis-16 ta' Marzu tas-sena ta' wara, irċieva l-abitu u l-isem reliġjuż ta' Fra Grazzja, għall-Beatu Fra Grazzja minn Cattaro, Agostinjan. Fl-24 ta' Jannar 1934, l-ajk żagħżugħ wettaq il-professjoni sempliċi tiegħu f'idejn P. Ġwann Battista Zerafa fil-kunvent t'Għawdex. Bl-Agostinjani dik il-ħabta preżenti fl-Afrika ta' Fuq, Gauci ma damx ma rċieva l-ubbidjenza sabiex jingħaqad mal-komunità Agostinjana preżenti dik il-ħabta f'Bona – illum Annaba – sewwa sew fil-magħrufa Bażilika ta' Santu Wistin, fejn għal 42 sena serva bħala sagristan, kok u purtinar, flimkien ma' għadd ta' xogħlijiet oħra mill-ħajja ta' kuljum, li fittex dejjem jaqdi bit-tbissima dejjem lesta fuq fommu. Serva taħt seba' retturi diversi u għex il-perjodu mdemmi li fih l-Alġerija seħħilha tikseb l-Indipendenza minn Franza fl-1962. Rifes din l-art fl-1935 u hemm baqa' sal-1977. Ftit xhur wara l-wasla tiegħu, ipprofessa l-professjoni solenni tiegħu fil-bażilika msemmija f'idejn P. Nicolas Merlin fil-15 ta' Awwissu 1937. Lura Għawdex, wettaq is-servizz ta' sagristan fil-knisja ta' Santu Wistin fir-Rabat, sakemm minħabba raġunijiet ta' saħħa, iddaħħal fil-Dar tal-Kleru fi Fleur-de-Lys fl-1995, fejn miet għaxar snin wara lejlet li kellu jagħlaq l-94 sena tiegħu fit-8 ta' Frar 2005. Il-funeral sarlu fil-knisja parrokkjali ta' Santu Wistin fil-Belt Valletta, bid-difna ssegwi fiċ-Ċimiterju ta' Santa Marija Addolorata f'Raħal Ġdid fl-oqbra tal-Provinċja Agostinjana Maltija fid-Diviżjoni Lvant F-B, qabar numru 8. Għaliex Fra Grazzja? F'artiklu miktub fir-rivista interna "Ħolqa Bejnietna" tal-Provinċja Agostinjana, Eman Bonnici, li kien imqabbad jislet ħajjet il-Fra, kiteb hekk: "Wara profil hekk qsajjar u sempliċi fih innfisu, aktarx wieħed dlonk jistaqsi għaliex minn tant membri tal-Provinċja Agostinjana Maltija, proprju dan id-daqsxejn ta' ajk qiegħed jiġi ppreżentat bħala mudell għall-Agostinjani sħabu u għalina lkoll b'mod ġenerali? Insew forsi l-Patrijiet, kemm għorrief, skulari, kittieba, poeti, akkademiċi, professuri benemeriti, oraturi, kappillani, mexxejja għaqlin u artisti tgħodd il-Provinċja fost il-membri tagħha? Le, bla ebda dubju li hija ma nsithomx. Imma ġaladarba 'ħenjin huma l-fqar fl-ispirtu għax tagħhom hija s-saltna tas-smewwiet,' allura quddiem il-grammatika Latina u Taljana, il-proża u l-versi, il-paniġierki u l-proġetti ta' restawr u bini, id-dommatika u l-morali, il-gradwazzjonijiet u t-titli akkademiċi, l-umiltà, is-sempliċità, it-tjubija, is-silenzju, il-ġabra u fuq kollox it-talb, huma virtujiet li jirbħu fuq kollox u għandhom jiġu fil-ħajja tar-reliġjuż, l-ewwel u qabel kollox. Importanti wkoll, mingħajr ebda dubju, huma l-bqija tal-affarijiet l-oħra, imma jiżbalja dak li jqegħedhom qabel kull ħaġa oħra u agħar minn hekk, ma jħallix post għat-talb." Xhieda sabiħa rigward it-talb fil-ħajja ta' Fra Grazzja jgħatuhielna proprju s-sorijiet tad-Dar tal-Kleru meta jitħaddtu fuq Fra Grazzja: "Kien bniedem ta' talb. Kull ħin kont issibu fil-kappella. Meta ma jkunx qiegħed fil-kappella, ikun qiegħed iservi lil dak u lil ieħor. U meta ma jkunx qiegħed iservi, kont issibu fil-kamra waħdu u fis-skiet jitlob." Lura għal dak li kiteb Bonnici fil-Ħolqa, nissuktaw naqraw: "Fra Grazzja, bniedem ta' ftit skola, dan kollu fehmu sew, u aktar minn hekk, fittex li jgħixu. Kif qal darba hu stess lil P. Bonaventura Chetcuti, li miegħu għaddha snin twal fl-Alġerija, 'dak li huma l-prietki u l-kotba għalik, għalija huma l-ixkupa, il-barmil, il-borom u l-imgħażqa.' U dak li spiss kien jirrepeti dwaru P. Martinjan Cutajar, li 'Fra Grazzja hu eżempju ħaj u kontinwu għall-istess komunità tagħna,' illum qegħdin nirrepetuh aħna, għax kważi 12-il sena fuq mewtu għadu ħaj fostna sabiex jgħallimna bl-eżempju tiegħu. Jalla mill-figura tiegħu nagħrfu li l-qdusija ma tintlaħaqx biss bl-istudju u bl-għerf, imma wkoll bil-barmil u bl-ixkupa, bix-xogħol u bil-ħidma ta' kuljum u jalla nkunu kapaċi nilqgħu u naċċettaw dak li jiġi għalina bi tbissima, biex bil-għajnuna ta' daK li għoġbu jibgħathom, inkunu kapaċi naffaċċjawhom u minnhom nisiltu għan, bil-milja aħħarija tkun dik li bis-sempliċità u l-kontribut ġeneruż ta' kull wieħed minnha fil-professjoni tiegħu, iseħħilna nagħmlu dinja aħjar, għalina u għal ta' madwarna, għal-lum u għal għada, f'din l-art u eventwalment, f'ta' warajha." Fl-Ittra lil-Lhud, San Pawl jgħid: "Fittxu li żżommu s-sliem ma' kulħadd u li jkollkom il-qdusija, li mingħajrha ħadd ma jara lill-Mulej" [Lhud:12:14]. U proprju din fittex matul ħajtu Fra Grazzja: il-qdusija. Mhux biex jidher jew jissemma aktar mill-oħrajn, imma għax emmen tassew dawn il-kelmiet u ra li ħajtu jgħixha fis-skiet u fil-ġabra bil-mira lejn il-ħajja qaddisa. Illum, il-Provinċja Agostinjana Maltija qiegħda tfakkar lil dan il-membru tagħha fl-okkażjoni tal-Bi-Ċentinarju mit-twaqqif tagħha bħala mera mhux biss għall-membri tagħha, iżda għal kulħadd. Kull min jixtieq isir jaf aktar dwar Fra Grazzja huwa mitlub jiġbor santi b'talba għall-interċessjoni tiegħu u kopja tal-bijografija tiegħu miktuba minn Eman Bonnici, huwa mistieden iżur wieħed mill-kunventi Agostinjani madwar Malta u Għawdex.